Clint Eastwood terug in die saal | Maroela Media
Clint Eastwood is te sien op 'n perd voor die kamera saam met die Mexikaanse nuweling, Eduardo Minett, in sy nuwe Western "Cry Macho" wat Vrydag uitgereik word. ('n Skermgreep uit die lokprent)
Daar is geen keer aan Clint Eastwood nie. Op die rype ouderdom van 91 het die akteur nie net weer in die regisseurstoel ingeskuif nie, maar is ook terug in die saal en swaai selfs 'n vuis in sy nuwe Western-fliek Cry Macho.
Mike Milo (Eastwood) moet na Mexiko reis om die seun van sy voormalige baas, Rafo, te gaan haal en hom leer perdry.
"Die idee vir die rolprent het 40 jaar gelede ontstaan. Ek het toe gedink ek is te jonk vir die rol, maar kan die regisseur wees. Ek het Robert Mitchum vir die rol oorweeg," onthou Eastwood in sy produksienotas oor dié rolprent.
Met sy loopbaan nou in sy sewende dekade, het Eastwood besluit om die rol self te vertolk tot die groot vreugde van sy jare lange medewerker en vervaardiger Tim Moore.
"Die een ding wat almal graag weer wil sien, is vir Clint met 'n cowboy-hoed op 'n perd," het Moore tydens die onlangse CinemaCon-byeenkoms in Las Vegas gesê.
Eastwood was laas op 'n perd in die Oscar-bekroonde rolprent Unforgiven te sien.
Moore vertel die rolprentspan was net so opgewonde om Eastwood terug in die saal te hê op die eerste dag dat sy tonele vir die nuwe fliek geskiet is. "Dit was 'n spesiale oomblik."
Eastwood, wat al talle Oscar-pryse ontvang het, is in 1930 gebore. Hy het vir die eerste keer 'n wêreldbekende ster geword nadat hy as akteur in Westerns (oftewel Wilde Weste-rolprente) soos A Fistful of Dollars, For a Few Dollars More en The Good, the Bad and the Ugly gespeel het.
Sy werk as regisseur sedert 1971 se Play Misty for Me was uiteenlopend, en hy het in onderhoude gepraat oor sy begeerte om aan te hou werk, solank hy projekte vind wat vir hom die moeite werd is.
Terwyl hy wel sy uittrede ná 2008 se Gran Torino aangekondig het, het Eastwood vier jaar later voor die kamera teruggekeer in Trouble with the Curve en weer in 2018 se The Mule.
In 'n lokprent van Cry Macho, wat gelyktydig by fliekteaters en die stromingsplatform HBO Max uitgereik word, word gereeld verwys na die ouderdomsgaping tussen die onwaarskynlike paar, Mike en Rafo, wat tydens hul gevaarlike reis uit Mexiko terug na Texas 'n hegte band vorm.